Eskom onderteken ŉ lening vir hernubare energieArgieffoto: GCIS Die Nuwe Ontwikkelingsplan (NDB) en Eskom het Maandag ŉ leningsooreenkoms van $180 miljoen (sowat R2, 55 biljoen) onderteken om 670 megawatt se hernubare elektrisiteitsprojekte by Suid-Afrika se nasionale energienetwerk te voeg. Volgens die ooreenkoms sal die bank ŉ lening verskaf wat as waarborg sal dien vir Eskom se hernubare energie-integrasie en ŉ transmissieversterkingsprojek. Xian Zhu, die bank se visepresident, en Calib Cassim, Eskom se finansiële hoof, het die leningsooreenkoms tydens die vierde jaarlikse vergadering van die NDB in Kaapstad onderteken. In ŉ gesamentlike verklaring het die NDB gesê moderne verbindingsinfrastruktuur sal gebruik word vir hernubare elektrisiteitsprojekte en die aanvulling van Eskom se transmissienetwerk in geïdentifiseerde gebiede. Die bank het ook gesê die projek sal help om voorsiening van elektrisiteit te verhoog aan die gebiede wat vir volhoubare ontwikkeling bestem is. Dit stem ooreen met die bank se fokus om projekte te steun wat daarop gemik is om hernubare energiebronne te ontwikkel. Die Brics, wat uit Brasilië, Rusland, Indië, China en Suid-Afrika bestaan, het die NDB gestig om hulpbronne vir infrastruktuur en volhoubare ontwikkelingsprojekte in dié lande en ander opkomende ekonomieë te skep. Zhu het gesê hulle is bly om hierdie belangrike projek te ondersteun wat tot die ontwikkeling van die netwerkverbindingsinfrastruktuur in Suid-Afrika sal bydra. “Dit bied ondersteuning aan Suid-Afrika om na volhoubare energie te skuif. Hierdie ondersteuning is ten volle in ooreenstemming met die bank se mandaat en ons rol as ŉ betroubare ontwikkelingsvennoot.” Cassim het op sy beurt gesê Eskom verwelkom die ondersteuning van die NDB en die elektrisiteitsreus sien uit na ŉ waardevolle vennootskap. “Die suksesvolle afhandeling van hierdie intreetransaksie met die NDB sal ook aansienlik bydra tot die bestuur van Eskom se doelwitte om Suid-Afrika se koolstofvoetspoor te verminder,” het Cassim gesê.